71. ΑΠΟΦΑΣΗ ΥΠΟΥΡΓΟΥ ΕΣΩΤΕΡΙΚΩΝ Αριθ.οικ.26024 της 19 Ιουν./13 Ιουλ.  1990 (ΦΕΚ Β΄422) Διαδικασία είσπραξης, απόδοσης και ελέγχου της κανονικής απόδοσης των τελών υπέρ Ο.Τ.Α., που προβλέπονται από το άρθρ.26 παρ.13 του Νόμ.1828/89. Έχοντας υπόψη: α)Τις διατάξεις του άρθρ.26 παρ.13 του Νόμ.1828/89 (ΦΕΚ Α΄2/3.1.1989) «περί επιβολής τέλους υπέρ Δήμων και Κοινοτήτων στην περιφέρεια των οποίων λειτουργούν λιμάνια, για κάθε είδους όχημα που επιβιβάζεται σε οχηματαγωγό πλοίο και προορίζεται για λιμάνια του εξωτερικού». β)Την ανάγκη ρύθμισης των λεπτομερειών εφαρμογής των παραπάνω διατάξεων. γ)Τις διατάξεις του άρθρ.47 του Νόμ.1416/1984. δ)Τις διατάξεις του άρθρ.68 του από 24.9/20.10.58 Β.Δ/τος, αποφασίζουμε: Καθορίζουμε τη διαδικασία είσπραξης, απόδοσης και τον τρόπο ελέγχου της κανονικής απόδοσης του τέλους της παρ.13 του άρθρ.26 του Νόμ.1828/1989, ως εξής: 1.Το τέλος αποδίδεται από τον υπόχρεο, είτε είναι αυτός που εκδίδει ή που θεωρεί το παραστατικό, σύμφωνα με τις ανωτέρω διατάξεις, στον δικαιούχο Δήμο ή Κοινότητα. Σελ.318,430(β) Τεύχος 1196-Σελ.14 2.Τα εισπραχθέντα ποσά του τέλους αποδίδονται μέσα στο πρώτο δεκαήμερο του επόμενου από την είσπραξη μήνα στο οικείο δημοτικό ή κοινοτικό ταμείο ή κατατίθενται σε υποκατάστημα της Τραπέζης της Ελλάδος της έδρας του υπόχρεου και ελλείψει τούτου υποκαταστήματος σε υποκατάστημα της Εθνικής ή Αγροτικής Τράπεζας ή του Ταχυδρομικού Ταμιευτηρίου, στο όνομα του δικαιούχου Δήμου ή Κοινότητας. 3.Ο Υπόχρεος υποβάλλει στον δικαιούχο Δήμο ή Κοινότητα μέσα στην προθεσμία της προηγούμενης παραγράφου δήλωση, στην οποία αναγράφονται όλα τα στοιχεία του, ο μήνας τον οποίο αφορά η δήλωση, ο συνολικός αριθμός των παραστατικών που εκδόθηκαν κατά κατηγορία οχημάτων και το ποσό του τέλους. Σε περίπτωση που το τέλος κατατίθεται σε Τράπεζα μαζί με την ανωτέρω δήλωση στέλνεται και αντίγραφο της αποδείξεως καταθέσεως της Τράπεζας. 4.Ο έλεγχος της απόδοσης του τέλους γίνεται από υπαλλήλους του Δήμου ή της Κοινότητας που ορίζονται από το Δήμαρχο ή Πρόεδρο της Κοινότητας. 5.Οι εκδίδοντες τα παραστατικά του ναύλου υποχρεούνται να παρέχουν ή να επιδεικνύουν κάθε σχετικό με την κανονική είσπραξη και απόδοση του δημοτικού τέλους στους αρμόδιους για έλεγχο υπαλλήλους. 6.Προς διευκόλυνση του ελέγχου της κανονικής απόδοσης του δημοτικού τέλους οι αρμόδιες Δημόσιες Οικονομικές Υπηρεσίες χορηγούν με γραπτή ή προφορική αίτηση των εξουσιοδοτημένων δημοτικών υπαλλήλων, τα απαραίτητα στοιχεία των θεωρηθέντων για κάθε περίπτωση παραστατικών του ναύλου (μπλοκ). Οι αρμόδιες λιμενικές και τελωνειακές αρχές οφείλουν να συνδράμουν τους εξουσιοδοτημένους δημοτικούς υπαλλήλους κατά την άσκηση του ελέγχου. 7.Σε περίπτωση αναπροσαρμογής του δημοτικού τέλους, οι ΟΤΑ, υποχρεούνται έγκαιρα και πάντως το αργότερο δύο μήνες πριν τη λήξη του τρέχοντος οικονομικού έτους, να ενημερώνουν εγγράφως τους υπόχρεους για τα τέλη που θα ισχύουν στο επόμενο οικονομικό έτος. 8.Οι Δήμοι και οι Κοινότητες δύνανται με απόφαση του συμβουλίου τους να αναθέτουν σε τρίτους, όπως ναυτιλιακές εταιρείες, ναυτιλιακούς πράκτορες κ.λπ., την είσπραξη του ειδικού τέλους. 3.Ζ.α.71 ΄Εσοδα Δήμων και Κοινοτήτων 